b'\n_START_ARTICLE_\n\xc4\x8ce\xc5\xa1ka\n_START_SECTION_\nEtimologija\n_START_PARAGRAPH_\nSedanje ime izhaja iz endonima \xc4\x8ceh, izposojenega iz polj\xc5\xa1\xc4\x8dine. Ime izhaja od slovanskega plemena (\xc4\x8cehi, \xc4\x8de\xc5\xa1ko \xc4\x8cechov\xc3\xa9) in po legendi njihovega voditelja \xc4\x8ceha, ki jih je pripeljal na \xc4\x8ce\xc5\xa1ko, kjer so se naselili na pogorju \xc5\x98\xc3\xadp. Etimologijo besede \xc4\x8ceh je mogo\xc4\x8de izslediti nazaj do protoslovanskega korena *\xc4\x8del-, kar pomeni "\xc4\x8dlan ljudstva; sorodnik", zaradi \xc4\x8desar je soroden s \xc4\x8de\xc5\xa1ko besedo \xc4\x8dlov\xc4\x9bk ( oseba). _NEWLINE_Dr\xc5\xbeava je bila tradicionalno razdeljena na tri de\xc5\xbeele, in sicer \xc4\x8ce\xc5\xa1ko (\xc4\x8cehi) na zahodu, Moravsko (Morava) na jugovzhodu in \xc4\x8ce\xc5\xa1ko \xc5\xa0lezijo (Slezsko, manj\xc5\xa1i, jugovzhodni del zgodovinske \xc5\xa0lezije, od katere je ve\xc4\x8dina v sodobni Poljski) na severovzhodu. Znana kot de\xc5\xbeela \xc4\x8ce\xc5\xa1ke krone \xc5\xbee od 14. stoletja, je imela \xc5\xa1tevilna druga imena za dr\xc5\xbeavo, tudi \xc4\x8ce\xc5\xa1ka, \xc4\x8ce\xc5\xa1ka krona in De\xc5\xbeela krone svetega Vaclava. Ko je dr\xc5\xbeava ponovno pridobila svojo neodvisnost po razpadu Avstro-Ogrske leta 1918, je bilo novo ime \xc4\x8ce\xc5\xa1koslova\xc5\xa1ka skovano iz zdru\xc5\xbeenja narodov \xc4\x8ce\xc5\xa1ke in Slova\xc5\xa1ke v eni dr\xc5\xbeavi._NEWLINE__NEWLINE_Po razpadu \xc4\x8ce\xc5\xa1koslova\xc5\xa1ke ob koncu leta 1992 je ostal \xc4\x8de\xc5\xa1ki del nekdanjega naroda, vendar je bilo na za\xc4\x8detku nove \xc4\x8de\xc5\xa1ke dr\xc5\xbeave po odloku \xc4\x8de\xc5\xa1kega ministrstva za zunanje zadeve (minister Josef Zieleniec) priporo\xc4\x8dljivo ime \xc4\x8ce\xc5\xa1ka. V memorandumu vseh \xc4\x8de\xc5\xa1kih veleposlani\xc5\xa1tev in diplomatskih predstavni\xc5\xa1tev v letu 1993 je bilo priporo\xc4\x8deno, da se v uradnih dokumentih in naslovih uradnih institucij uporablja polno ime "\xc4\x8ce\xc5\xa1ka republika", v vseh drugih primerih pa ime \xc4\x8ce\xc5\xa1ka . Uporaba geografskega imena \xc5\xa1e vedno ni dosegla splo\xc5\xa1nega priznanja, vendar se stanje v zadnjem \xc4\x8dasu izbolj\xc5\xa1uje in se obi\xc4\x8dajno uporablja v slovarjih, na zemljevidih, v posebni literaturi, turisti\xc4\x8dnih cestnih atlasih, enciklopedijah, medijih in na spletu. Tudi sedanji \xc4\x8de\xc5\xa1ki predsednik Milo\xc5\xa1 Zeman v svojih uradnih govorih uporablja ime \xc4\x8ce\xc5\xa1ka in spodbuja njegovo \xc5\xa1ir\xc5\xa1o uporabo.\n_START_SECTION_\nPrazgodovina\n_START_PARAGRAPH_\nArheologi so na\xc5\xa1li dokaze o prazgodovinskih naseljih na obmo\xc4\x8dju, ki sega do paleolitske dobe. Figurina Venera iz Doln\xc3\xadh V\xc4\x9bstonic je skupaj z nekaj drugimi iz bli\xc5\xbenjih krajev, ki so jih na\xc5\xa1li tukaj, najstarej\xc5\xa1i znan kerami\xc4\x8dni izdelek na svetu. Obmo\xc4\x8dje je bilo naseljeno v bronasti dobi (kultura \xc5\xbearnih grobi\xc5\xa1\xc4\x8d)._NEWLINE_V \xc5\xbeelezni dobi so se v 3. stoletju pred na\xc5\xa1im \xc5\xa1tetjem za\xc4\x8deli naseljevati Kelti in Boji, nato v 1. stoletju germanska plemena Markomanov in Kvadi. Njihov kralj Marobod je prvi dokumentiran vladar \xc4\x8ce\xc5\xa1ke. Med obdobjem preseljevanja narodov okoli 5. stoletja so se mnoga germanska plemena razselila iz srednje Evrope proti zahodu in jugu._NEWLINE_Slovanska ljudstva iz \xc4\x8drnomorske in karpatske regije so se prav tako naselila na tem obmo\xc4\x8dju (gibanje je bilo spodbujeno tudi z napadi ljudstev iz Sibirije in vzhodne Evrope: Huni, Avari, Bolgari in Mad\xc5\xbeari). V 6. stoletju so se preselili proti zahodu v \xc4\x8ce\xc5\xa1ko, Moravsko in nekatere dele dana\xc5\xa1nje Avstrije in Nem\xc4\x8dije. V 7. stoletju je frankovski trgovec Samo podprl Slovane, da so se borili proti v neposredni bli\xc5\xbeini naseljenim Avarom in je postal vladar prve znane slovanske dr\xc5\xbeave v srednji Evropi Samove plemenske zveze (623\xe2\x80\x93658). Od 768\xe2\x80\x93814 je \xc4\x8ce\xc5\xa1ka verjetno spadala pod vpliv Frankov pod Karlom Velikim. Najpozneje v prvi tretjini 8. stoletja je princ Mojmir I. ustanovil Velikomoravsko kne\xc5\xbeevino, ki je dosegla svoj vrhunec v 9. stoletju. Ko je vladal knez Rastislav (846\xe2\x80\x93870), so sprejeli kr\xc5\xa1\xc4\x8danstvo, ki sta ga raz\xc5\xa1irjala bizantinska odposlanca Ciril in Metod.  Po smrti kneza Svetopolka I. (870\xe2\x80\x93894) je dr\xc5\xbeava za\xc4\x8dela propadati in se je vrnila k latinski cerkvi in zahodni kulturi. Leta 907 je Velika Moravska propadla.\n_START_SECTION_\n\xc4\x8ce\xc5\xa1ka, dinastija P\xc5\xa1emisl\n_START_PARAGRAPH_\nVojvodina \xc4\x8ce\xc5\xa1ka se je pojavila v poznem 9. stoletju, ko se je zdru\xc5\xbeila pod dinastijo P\xc5\xa1emisl (\xc4\x8de\xc5\xa1ko P\xc5\x99emysl). Ven\xc4\x8deslava P\xc5\xa1emisla (sveti Ven\xc4\x8deslav, pozneje v bo\xc5\xbei\xc4\x8dni pesmi nepravilno imenovan kralj Ven\xc4\x8deslav) je leta 929 (935) umoril njegov brat Boleslav in postal zavetnik dr\xc5\xbeave. Leta 973 mu je dal sveti Wolfgang, \xc5\xa1kof Regensburga, dovoljenje za ustanovitev \xc5\xa1kofije v Pragi. Prvi \xc5\xa1kof je bil Thietmar, drugi \xc5\xa1kof sveti Adalbert (Vojteh). Leta 1003 je Boleslav I. Poljski osvojil \xc4\x8ce\xc5\xa1ko (do leta 1004), 1031 je bila priklju\xc4\x8dena Moravska (in 1182 postala mejna grofija). 1038 je B\xc5\x99etislav I. \xc4\x8ce\xc5\xa1ki napadel Poljsko in ugrabil kosti Adalberta iz Gniezna. 1085 je  Vratislav II. P\xc5\xa1emisl postal prvi kronan \xc4\x8de\xc5\xa1ki kralj (naslov mu je podelil cesar Svetega rimskega cesarstva Henrik IV. Nem\xc5\xa1ki). _NEWLINE_V 10. stoletju je Boleslav I., \xc4\x8de\xc5\xa1ki vojvoda, osvojil Moravsko, \xc5\xa0lezijo in se raz\xc5\xa1iril na vzhod. Kraljevina \xc4\x8ce\xc5\xa1ka je bila v srednjem veku kot edino kraljestvo v Svetem rimskem cesarstvu pomembna regionalna mo\xc4\x8d. To je bil del imperija od 1002 do 1806, razen v letih 1440\xe2\x80\x931526. Leta 1212 je kralj Otokar I. P\xc5\xa1emisl, ki je imel ta naslov od 1198, od cesarja Friderika II. prejel zlato bulo sicilsko (formalni edikt), ki potrjuje Otokarju in njegovim potomcem kraljevski status; vojvodina \xc4\x8ce\xc5\xa1ka je postala kraljestvo. V buli je pisalo, da bo kralj \xc4\x8ce\xc5\xa1ke opro\xc5\xa1\xc4\x8den vseh obveznosti do Svetega rimskega cesarstva, razen udele\xc5\xbebe v cesarskem svetu. Nem\xc5\xa1ki priseljenci so se za\xc4\x8deli naseljevati v 13. stoletju. V mestih in rudarskih okro\xc5\xbejih so ponekod v notranjosti ustanavljali \xc4\x8de\xc5\xa1ko-nem\xc5\xa1ke kolonije. _NEWLINE_Leta 1235 so Mongoli za\xc4\x8deli vpade v Evropo. Po bitki pri Legnici so napadli na Moravskem, nato pa so premagali tudi Mad\xc5\xbearsko. _NEWLINE_Kralj Otokar II. P\xc5\xa1emisl si je prislu\xc5\xbeil vzdevek \xc5\xbeelezni in zlati kralj zaradi svoje voja\xc5\xa1ke mo\xc4\x8di in bogastva. Pridobil je Avstrijo, \xc5\xa0tajersko, Koro\xc5\xa1ko in Kranjsko, s \xc4\x8dimer je raz\xc5\xa1iril \xc4\x8de\xc5\xa1ko ozemlje do Jadranskega morja. Umrl je v bitki na Moravskem polju leta 1278 v vojni s tekmecem kraljem Rudolfom I.  Otokarjev sin Vaclav II. je pridobil poljsko krono leta 1300 zase in mad\xc5\xbearsko krono za svojega sina. Zgradil je velik imperij, ki se je raztezal od reke Donave do Baltskega morja. Leta 1306 je bil zadnji kralj dinastije P\xc5\xa1emisl umorjen v skrivnostnih okoli\xc5\xa1\xc4\x8dinah v Olomucu, medtem ko je po\xc4\x8dival. Po vrsti dinasti\xc4\x8dnih vojn je \xc4\x8de\xc5\xa1ki prestol dobila rodbina Luksembur\xc5\xbeanov. _NEWLINE_14. stoletje, zlasti vladavina \xc4\x8de\xc5\xa1kega kralja Karla IV. (1316\xe2\x80\x931378), ki je leta 1346 postal rimsko-nem\xc5\xa1ki kralj in 1354 \xc5\xa1e sveti rimski cesar, je bilo zlata doba \xc4\x8de\xc5\xa1ke zgodovine. Zlasti pomembne so bile ustanovitev Karlove univerze v Pragi 1348, gradnja Karlovega mostu in ureditev Karlovega trga. Veliki deli pra\xc5\xa1kega gradu in stolnice svetega Vida v gotskem slogu so bili kon\xc4\x8dani med njegovim vladanjem. Pod \xc4\x8de\xc5\xa1ko krono je zdru\xc5\xbeil Brandenburg (do leta 1415), Lu\xc5\xbeice (do 1635) in del \xc5\xa0lezije (do 1742). \xc4\x8crna smrt, ki je divjala v Evropi od 1347 do 1352, je zdesetkala \xc4\x8de\xc5\xa1ko kraljestvo, do leta 1380 je umrlo okoli 10\xc2\xa0% prebivalstva.  _NEWLINE_Do konca 14. stoletja se je za\xc4\x8dela tako imenovana \xc4\x8de\xc5\xa1ka reformacija. Verski in socialni reformator Jan Hus je oblikovali reformisti\xc4\x8dno gibanje, pozneje imenovano po njem. \xc4\x8ceprav je bil Hus razgla\xc5\xa1en za heretika in je zgorel na grmadi v Konstanci leta 1415, so se njegovi privr\xc5\xbeenci odcepili od katoli\xc5\xa1ke cerkve med husitskimi vojnami (1419\xe2\x80\x931434). V husitskih vojnah nobena stran ni dokon\xc4\x8dno  zmagala, zato je morala rimskokatoli\xc5\xa1ka cerkev priznati husite. Petr Chel\xc4\x8dick\xc3\xbd je nadaljeval gibanje husitske reformacije. V naslednjih dveh stoletjih je 90\xc2\xa0% prebivalcev postalo pripadnikov husitov._NEWLINE_Po letu 1526 je bila \xc4\x8ce\xc5\xa1ka pod habsbur\xc5\xa1kim nadzorom, ko so Habsbur\xc5\xbeani postali najprej izvoljeni in nato leta 1627 dedni vladarji \xc4\x8ce\xc5\xa1ke. Avstrijski Habsbur\xc5\xbeani so bili v 16. stoletju ustanovitelji srednjeevropske habsbur\xc5\xa1ke monarhije, pokopani v Pragi. Med letoma 1583 in 1611 je bila Praga uradni sede\xc5\xbe svetega rimskega cesarja Rudolfa II. in njegovega dvora._NEWLINE_Pra\xc5\xa1ka defenestracija in poznej\xc5\xa1i upor proti Habsbur\xc5\xbeanom leta 1618 sta pomenila za\xc4\x8detek tridesetletne vojne, ki se je hitro raz\xc5\xa1irila po vsej srednji Evropi. Leta 1620 je bil upor na \xc4\x8ce\xc5\xa1kem zatrt v bitki na Beli gori, okrepile so se vezi med \xc4\x8ce\xc5\xa1ko in dednimi habsbur\xc5\xa1kimi de\xc5\xbeelami v Avstriji. Voditelji \xc4\x8de\xc5\xa1kega upora so bili usmr\xc4\x8deni leta 1621. Protestantsko plemstvo in me\xc5\xa1\xc4\x8danstvo je moralo sprejeti katolicizem ali zapustiti dr\xc5\xbeavo. _NEWLINE__NEWLINE_ _NEWLINE_Naslednje obdobje od leta 1620 do konca 18. stoletja pogosto  imenujejo "temna doba". Prebivalstvo na \xc4\x8ce\xc5\xa1kem se je zmanj\xc5\xa1alo za tretjino zaradi izgona \xc4\x8de\xc5\xa1kih protestantov kakor tudi zaradi vojne, bolezni in lakote.  Habsbur\xc5\xbeani so prepovedali vse kr\xc5\xa1\xc4\x8danske veroizpovedi razen katolicizma.  Razcvet baro\xc4\x8dne kulture ka\xc5\xbee dvoumnost tega zgodovinskega obdobja. Turki in Tatari so napadali Moravsko leta 1663.  Leta 1679\xe2\x80\x931680 se je \xc4\x8ce\xc5\xa1ka spoprijemala s pogubno kugo in vstajo su\xc5\xbenjev. _NEWLINE_Vladavina Marije Terezije Avstrijske in njenega sina Jo\xc5\xbeefa II., sovladarja od leta 1765, je bila zna\xc4\x8dilnost razsvetljenega absolutizma. Leta 1740 je ve\xc4\x8dina \xc5\xa0lezije (razen najju\xc5\xbenej\xc5\xa1ega obmo\xc4\x8dja) zasegel kralj Friderik II. Pruski v \xc5\xa1lezijskih vojnah. Leta 1757 so Prusi napadli \xc4\x8ce\xc5\xa1ko in po bitki v Pragi (1757) to mesto zasedli. Ve\xc4\x8d kot \xc4\x8detrtina Prage je bila uni\xc4\x8dena, stolnica svetega Vida je bila zelo po\xc5\xa1kodovana. Kmalu zatem je bil v bitki pri Kol\xc3\xadnu Friderik pora\xc5\xbeen. Zapustil je Prago in se umaknil iz \xc4\x8ce\xc5\xa1ke. Leta 1770 in 1771 je zaradi velike lakote umrla pribli\xc5\xbeno ena desetina \xc4\x8de\xc5\xa1kega prebivalstva oziroma 250.000 ljudi, radikalizacija pode\xc5\xbeelja je povzro\xc4\x8dila kme\xc4\x8dke upore.  Tla\xc4\x8danstvo je bilo ukinjeno (postopoma) med letoma 1781 in 1848._NEWLINE_Konec Svetega rimskega cesarstva leta 1806 je poslab\xc5\xa1alo politi\xc4\x8dni status \xc4\x8de\xc5\xa1kega kraljestva. \xc4\x8ce\xc5\xa1ka je izgubila svoj polo\xc5\xbeaj volivke Svetega rimskega cesarstva kakor tudi svojo politi\xc4\x8dno zastopanost v cesarskem svetu.  \xc4\x8ce\xc5\xa1ka ozemlja so postala del avstrijskega cesarstva in nato Avstro-Ogrske. Revolucija leta 1848 v Pragi, ki si je prizadevala za liberalne reforme in avtonomijo \xc4\x8de\xc5\xa1ke krone v okviru avstrijskega cesarstva, je bila zadu\xc5\xa1ena. Leta 1866 je Avstrijo premagala Prusija v avstrijsko-pruski vojni. Avstrijsko cesarstvo se je moralo na novo opredeliti, da bi ohranilo narodno enotnost. Sprva se je zdelo, da bi bilo treba nekatere koncesije dati tudi \xc4\x8ce\xc5\xa1ki, ampak na koncu je cesar Franc Jo\xc5\xbeef I. sklenil kompromis samo z Mad\xc5\xbearsko. Avstro-mad\xc5\xbearski sporazum iz leta 1867 in nikoli uresni\xc4\x8deno kronanje Franca Jo\xc5\xbeefa kot kralja \xc4\x8ce\xc5\xa1ke je zelo razo\xc4\x8daralo \xc4\x8de\xc5\xa1ke politike.  Ozemlja \xc4\x8ce\xc5\xa1ke krone so postala del tako imenovane Cislajtanije (uradno "kraljestev in de\xc5\xbeel, zastopanih v cesarskem svetu"). Prve volitve na podlagi splo\xc5\xa1ne mo\xc5\xa1ke volilne pravice so bile leta 1907. Zadnji \xc4\x8de\xc5\xa1ki kralj je bil Karel, imenovan tudi "bla\xc5\xbeeni", ki je vladal od 1916 do 1918.\n_START_SECTION_\nGeografija\n_START_PARAGRAPH_\n\xc4\x8ce\xc5\xa1ka le\xc5\xbei ve\xc4\x8dinoma med zemljepisno \xc5\xa1irino 48\xc2\xb0 in 51\xc2\xb0 severno (majhno obmo\xc4\x8dje le\xc5\xbei severno od 51\xc2\xb0) in zemljepisno dol\xc5\xbeino 12\xc2\xb0 in 19\xc2\xb0 vzhodno._NEWLINE_\xc4\x8ce\xc5\xa1ka pokrajina je izredno raznovrstna. Na zahodu je kotlina, ki jo odmakata reki Laba (\xc4\x8de\xc5\xa1ko Labe) in Vltava. Ve\xc4\x8dinoma je obdana s sredogorjem, kot so Krkono\xc5\xa1i in Sudeti. Najvi\xc5\xa1ja to\xc4\x8dka v dr\xc5\xbeavi je Sne\xc5\xbeka s 1602 m in je prav tukaj. Moravska je vzhodni del dr\xc5\xbeave in je tudi precej hribovita. Tu je pomembna predvsem reka Morava, tu pa izvira tudi Odra._NEWLINE_Vode iz \xc4\x8de\xc5\xa1kih rek se stekajo prek pore\xc4\x8dij v povodje treh razli\xc4\x8dnih morij: Severno morje, Baltsko morje in \xc4\x8crno morje. \xc4\x8ce\xc5\xa1ka ima za 99 let v najemu Moldauhafen (tudi pristani\xc5\xa1\xc4\x8de Vltava), 30.000 kvadratnih metrov velik del pristani\xc5\xa1\xc4\x8da v sredini Hamburga, kar je bilo dogovorjeno s 363. \xc4\x8dlenom versajske pogodbe, da se je omogo\xc4\x8dil celinski dr\xc5\xbeavni prostor, kjer se blago, ki ga preva\xc5\xbeajo po rekah, lahko prenese na morske ladje. Pogodba bo potekla leta 2028, ko naj bi bilo ozemlje vrnjeno Nem\xc4\x8diji._NEWLINE_Fitogeografsko \xc4\x8ce\xc5\xa1ka pripada srednjeevropski provinci v cirkumborealni regiji, v borealnem pasu. Po podatkih mednarodne organizacije  World Wide Fund for Nature (WWF) se lahko ozemlje \xc4\x8ce\xc5\xa1ke razdeli v \xc5\xa1tiri ekoregije: zahodnoevropski listnati gozdovi, srednjeevropski me\xc5\xa1ani gozdovi, panonski me\xc5\xa1ani gozdovi in karpatski montanski gozdovi iglavcev._NEWLINE_\xc4\x8ce\xc5\xa1ka ima \xc5\xa1tiri narodne parke. Najstarej\xc5\xa1i je Narodni park Krkono\xc5\xa1i, Narodni park \xc5\xa0umava, ki sta tudi biosferna rezervata, Narodni park Podyj\xc3\xad in Narodni park \xc4\x8ce\xc5\xa1ka \xc5\xa0vica._NEWLINE_Tri zgodovinske de\xc5\xbeele \xc4\x8ce\xc5\xa1ke republike (prej osrednje de\xc5\xbeele \xc4\x8ce\xc5\xa1ke krone) se skoraj popolnoma skladajo s pore\xc4\x8djem Labe in Vltave za \xc4\x8ce\xc5\xa1ko, pore\xc4\x8djem Morave za Moravsko in pore\xc4\x8dja Odre za \xc4\x8ce\xc5\xa1ko \xc5\xa0lezijo.\n_START_SECTION_\nPodnebje\n_START_PARAGRAPH_\n\xc4\x8ce\xc5\xa1ka ima zmerno celinsko podnebje s toplimi poletji in hladnimi, obla\xc4\x8dnimi in zasne\xc5\xbeenimi zimami. Temperaturna razlika med poletjem in zimo je razmeroma visoka zaradi neobalne geografske lege. _NEWLINE_Na \xc4\x8ce\xc5\xa1kem se temperature zelo razlikujejo, odvisno od nadmorske vi\xc5\xa1ine. V vi\xc5\xa1jih legah se temperature ni\xc5\xbeajo in padavine pove\xc4\x8dujejo. Najbolj namo\xc4\x8deno obmo\xc4\x8dje je B\xc3\xadl\xc3\xbd potok ob gori Jizera (Jizersk\xc3\xa9 hory) v regiji Liberec, najbolj suha regija je Louny na severozahodu Prage. Drug pomemben dejavnik je razprostranjenost gora, zato je podnebje precej raznovrstno._NEWLINE__NEWLINE_ _NEWLINE_Na najvi\xc5\xa1jem vrhu Sne\xc5\xbeka (1602 m) je povpre\xc4\x8dna temperatura le \xe2\x80\x930,4 \xc2\xb0C, medtem ko je v ni\xc5\xbeinah v ju\xc5\xbeni Moravski regiji povpre\xc4\x8dna temperatura vi\xc5\xa1ja kot 10 \xc2\xb0C. Praga ima podobno povpre\xc4\x8dno temperaturo, kar je  verjetno tudi zaradi vpliva urbanih dejavnikov._NEWLINE_Najhladnej\xc5\xa1i mesec je obi\xc4\x8dajno januar, sledita februar in december. V teh mesecih je obi\xc4\x8dajno sneg v gorah in v\xc4\x8dasih tudi v ni\xc5\xbeinah. Marca, aprila in maja temperatura navadno hitro nara\xc5\xa1\xc4\x8da, zlasti aprila, ko se temperatura in vreme podnevi zelo razlikujeta. Za pomlad so zna\xc4\x8dilne tudi visoke vode v rekah zaradi taljenja snega z ob\xc4\x8dasnimi poplavami._NEWLINE_Najtoplej\xc5\xa1i mesec v letu je julij, nato avgust in junij. Povpre\xc4\x8dne poletne temperature so okoli 20 \xc2\xb0C do 30 \xc2\xb0C  vi\xc5\xa1je kot pozimi. Za poletje so  zna\xc4\x8dilni tudi de\xc5\xbe in nevihte.\n_START_SECTION_\nOkolje\n_START_PARAGRAPH_\n\xc4\x8ce\xc5\xa1ka se uvr\xc5\xa1\xc4\x8da na peto mesto kot najbolj okoljsko zavedna dr\xc5\xbeava na svetu po okoljskem indeksu donosnosti.\n_START_SECTION_\nPrebivalstvo\n_START_PARAGRAPH_\n\xc4\x8ce\xc5\xa1ka ima 10,5 milijona prebivalcev, od tega 90,5\xc2\xa0% \xc4\x8cehov. Najve\xc4\x8dja \xc4\x8de\xc5\xa1ka mesta so Praga, Brno in Ostrava._NEWLINE_Prevladuje rimskokatoli\xc5\xa1ka vera.\n_START_SECTION_\nGospodarstvo\n_START_PARAGRAPH_\n\xc4\x8ce\xc5\xa1ka ima razvito gospodarstvo  z visokimi prihodki  na prebivalca z BDP, ki je 87\xc2\xa0% povpre\xc4\x8dja Evropske unije.  Je ena najstabilnej\xc5\xa1ih in uspe\xc5\xa1nej\xc5\xa1ih pokomunisti\xc4\x8dnih dr\xc5\xbeav. Pred izbruhom nedavne svetovne gospodarske krize je imela nad 6\xc2\xa0% letno rast v treh letih. K rasti prispeva izvoz v Evropsko unijo, \xc5\xa1e posebej v Nem\xc4\x8dijo, in tuje nalo\xc5\xbebe, o\xc5\xbeivlja pa tudi doma\xc4\x8de povpra\xc5\xa1evanje._NEWLINE_Ve\xc4\x8dina gospodarstva je bila privatizirana, vklju\xc4\x8dno z bankami in telekomunikacijami. Raziskava v sodelovanju s \xc4\x8de\xc5\xa1ko gospodarsko zvezo 2009 je pokazala, da daje ve\xc4\x8dina \xc4\x8de\xc5\xa1kih ekonomistov prednost nadaljevanju liberalizacije v ve\xc4\x8dini sektorjev gospodarstva._NEWLINE_Dr\xc5\xbeava je \xc4\x8dlanica schengenskega obmo\xc4\x8dja od 1. maja 2004, ob odpravljeni mejni kontroli je popolnoma odprla svoje meje z vsemi svojimi sosedami (Nem\xc4\x8dija, Avstrija, Poljska in Slova\xc5\xa1ka) 21. decembra 2007. \xc4\x8ce\xc5\xa1ka je postala \xc4\x8dlanica Svetovne trgovinske organizacije 1. januarja 1995. Leta 2012 je izvozila skoraj 80\xc2\xa0% v druge dr\xc5\xbeave \xc4\x8dlanice Evropske unije, uvozila pa ve\xc4\x8d kot 65\xc2\xa0% iz njih._NEWLINE_Do leta 2050 bo \xc4\x8ce\xc5\xa1ka postala 49. najve\xc4\x8dje gospodarstvo na svetu z BDP 342 milijard ameri\xc5\xa1kih dolarjev. _NEWLINE_Monetarno politiko izvaja \xc4\x8ce\xc5\xa1ka narodna banka, katere neodvisnost je zagotovljena z ustavo. Uradna valuta je \xc4\x8de\xc5\xa1ka krona in je imela plavajo\xc4\x8d te\xc4\x8daj do 7. 11. 2013, ko je centralna banka za\xc4\x8dasno fiksirala devizni te\xc4\x8daj na 27 kron za evro v okviru boja proti deflaciji. Ko se je pridru\xc5\xbeila EU, se je \xc4\x8ce\xc5\xa1ka zavezala, da sprejme evro, vendar datum sprejetja ni bil dolo\xc4\x8den._NEWLINE_Program mednarodne primerjave dose\xc5\xbekov u\xc4\x8dencev, ki jih usklajuje OECD, uvr\xc5\xa1\xc4\x8da \xc4\x8de\xc5\xa1ki izobra\xc5\xbeevalni sistem kot 15. najbolj\xc5\xa1i na svetu, vi\xc5\xa1je od povpre\xc4\x8dja OECD. \xc4\x8ce\xc5\xa1ka se je leta 2015 uvrstila na 24. mesto po indeksu ekonomske svobode._NEWLINE_Vodilna \xc4\x8de\xc5\xa1ka podjetja so \xc5\xa0koda Auto (avtomobili), \xc5\xa0koda Transport (tramvaj, trolejbus, metro), Tatra (tretji najstarej\xc5\xa1i izdelovalec avtomobilov na svetu), Karosa (avtobusi), Aero Vodochody (letala) in Jawa Motors (motorna kolesa)._NEWLINE_Novembra 2015 je rast \xc4\x8de\xc5\xa1kega BDP zna\xc5\xa1ala 4,5\xc2\xa0%, kar uvr\xc5\xa1\xc4\x8da \xc4\x8de\xc5\xa1ko gospodarstvo na najvi\xc5\xa1jo stopnjo rasti v Evropi takoj za Nem\xc4\x8dijo.\n_START_SECTION_\nEnergija\n_START_PARAGRAPH_\nProizvodnja \xc4\x8de\xc5\xa1ke elektrike presega porabo za pribli\xc5\xbeno 10 TWh letno in jo izva\xc5\xbeajo. Jedrska energija zagotavlja pribli\xc5\xbeno 30 odstotkov celotnih potreb elektri\xc4\x8dne energije, njihov dele\xc5\xbe pa naj bi se pove\xc4\x8dal na 40 odstotkov. V letu 2005 so 65,4 odstotka elektri\xc4\x8dne energije pridobili v termoelektrarnah (predvsem na premog), 30 odstotkov v jedrskih elektrarnah in 4,6 odstotka iz obnovljivih virov, vklju\xc4\x8dno z vodno energijo. Najve\xc4\x8dja \xc4\x8de\xc5\xa1ka nuklearka je Temelin, druga pa Dukovany._NEWLINE_\xc4\x8ce\xc5\xa1ka je zmanj\xc5\xa1ala svojo odvisnost od zelo nizke kakovosti rjavega premoga kot vira energije. Zemeljski plin kupujejo pri ruskem Gazpromu, kar je pribli\xc5\xbeno tri \xc4\x8detrtine doma\xc4\x8de porabe, in pri norve\xc5\xa1ki dru\xc5\xbebi, kar je ve\xc4\x8dina preostale \xc4\x8detrtine. Ruski plin uva\xc5\xbeajo prek Ukrajine (Druzhba pipeline), norve\xc5\xa1ki plin pa skozi Nem\xc4\x8dijo. Ju\xc5\xbena Moravska ima malo nahajali\xc5\xa1\xc4\x8d nafte in plina.\n_START_SECTION_\nPrometna infrastruktura\n_START_PARAGRAPH_\nLetali\xc5\xa1\xc4\x8de V\xc3\xa1clava Havla v Pragi je glavno mednarodno letali\xc5\xa1\xc4\x8de v dr\xc5\xbeavi. V letu 2010 je z njega odletelo 11,6 milijona potnikov, zaradi \xc4\x8desar je peto najprometnej\xc5\xa1e letali\xc5\xa1\xc4\x8de v srednji in vzhodni Evropi. V celoti ima \xc4\x8ce\xc5\xa1ka 46 letali\xc5\xa1\xc4\x8d s tlakovano vzletno-pristajalno stezo, od tega \xc5\xa1est zagotavlja mednarodne prevoze: Brno, Karlovi Vari, Mo\xc5\xa1nov (blizu Ostrave), Pardubice, Praga in Kunovice (blizu kraja Uhersk\xc3\xa9 Hradi\xc5\xa1t\xc4\x9b)._NEWLINE_\xc4\x8ce\xc5\xa1ke \xc5\xbeeleznice (\xc4\x8cesk\xc3\xa9 Dr\xc3\xa1hy) prepeljejo pribli\xc5\xbeno 180 milijonov potnikov letno. \xc4\x8cD Cargo je peti najve\xc4\x8dji upravljavec \xc5\xbeelezni\xc5\xa1kega tovornega prometa v Evropski uniji. Z 9505 km prog je \xc4\x8de\xc5\xa1ko eno najgostej\xc5\xa1ih \xc5\xbeelezni\xc5\xa1kih omre\xc5\xbeij v Evropi. 2926 km je elektrificiranih, 7617 km je enotirnih in 1866 km dvo- in ve\xc4\x8dtirnih prog. Leta 2006 so uvedli nove italijanske nagibne vlake pendolino \xc4\x8cD, razred 680. Dosegli so hitrost 237 km/h, kar je nov \xc4\x8de\xc5\xa1ki hitrostni rekord._NEWLINE_Cestno omre\xc5\xbeje obsega 55.653 km. Imajo 775,8 km avtocest in 439,1 km hitrih cest.\n_START_SECTION_\nTurizem\n_START_PARAGRAPH_\n\xc4\x8ce\xc5\xa1ka dobi precej prihodka od turizma. Praga je peto najbolj obiskano mesto v Evropi po Londonu, Parizu, Carigradu in Rimu.  Leta 2001 je skupni zaslu\xc5\xbeek od turizma dosegel 118 milijard \xc4\x8de\xc5\xa1kih kron, kar je 5,5\xc2\xa0% BDP in 9\xc2\xa0% skupnih prihodkov od izvoza. Industrija zaposluje ve\xc4\x8d kot 110.000 ljudi, ve\xc4\x8d kot 1\xc2\xa0% prebivalstva. Ugled dr\xc5\xbeave je zmanj\xc5\xa1an zaradi vodnikov in poro\xc4\x8dil turistov, ki niso zadovoljni s taksisti, in te\xc5\xbeav z \xc5\xbeeparji, predvsem v Pragi. Od leta 2005 se je pra\xc5\xa1ki \xc5\xbeupan Pavel B\xc3\xa9m trudil za izbolj\xc5\xa1avo, sicer pa je Praga varno mesto. Tudi \xc4\x8ce\xc5\xa1ka kot celota ima na splo\xc5\xa1no nizko stopnjo kriminala._NEWLINE_Imajo ve\xc4\x8d sredi\xc5\xa1\xc4\x8d z razvito turisti\xc4\x8dno dejavnostjo. Zdravili\xc5\xa1ka mesta, kot so Karlovi Vari, Marianske Lazne in Franti\xc5\xa1kovy Lazne in Jachymov, so \xc5\xa1e posebej priljubljene po\xc4\x8ditni\xc5\xa1ke to\xc4\x8dke. Arhitekturna dedi\xc5\xa1\xc4\x8dina je zelo pomembna. Imajo veliko gradov in dvorcev iz razli\xc4\x8dnih zgodovinskih obdobij (grad Karl\xc5\xa1tejn, \xc4\x8cesk\xc3\xbd Krumlov in obmo\xc4\x8dje Lednice-Valtice). \xc4\x8ce\xc5\xa1ka ima 12 stolnic in 15 cerkva, ki jih je pape\xc5\xbe povzdignil v bazilike, samostani, \xc5\xa1tevilne sodobne in starodavne cerkve \xe2\x80\x93 na primer Cerkev svetega Janeza Nepomuka, Zelen\xc3\xa1 Hora je na seznamu svetovne kulturne dedi\xc5\xa1\xc4\x8dine. Zunaj mest privabljajo obmo\xc4\x8dja, kot so \xc4\x8ce\xc5\xa1ki raj, \xc5\xa0umava in gorovje Krkono\xc5\xa1i, za tiste, ki i\xc5\xa1\xc4\x8dejo udejstvovanje na prostem._NEWLINE_Dr\xc5\xbeava je znana tudi po svojih razli\xc4\x8dnih muzejih. Znani so po lutkarstvu in marionetah s \xc5\xa1tevilnimi lutkovnimi festivali po vsej dr\xc5\xbeavi._NEWLINE_\xc4\x8ce\xc5\xa1ka ima vrsto festivalov piva, tudi \xc4\x8ce\xc5\xa1ki festival piva (najve\xc4\x8dji \xc4\x8de\xc5\xa1ki festival piva, ki traja obi\xc4\x8dajno 17 dni in je vsako leto v mesecu maju v Pragi), Plzner Fest (vsako leto v avgustu v Plznu), Olomu\xc5\xa1ki festival piva (v Olomucu) ali festival v \xc4\x8ce\xc5\xa1kih Budjejovicah.\n_START_SECTION_\nArhitektura\n_START_PARAGRAPH_\nNajzgodnej\xc5\xa1e ohranjene kamnite stavbe na \xc4\x8ce\xc5\xa1kem in Moravskem so iz obdobja pokristjanjevanja 9. in 10. stoletja. Od srednjega veka so na \xc4\x8ce\xc5\xa1kem uporabljali take arhitekturne sloge kot ve\xc4\x8dina zahodne in srednje Evrope. Najstarej\xc5\xa1e \xc5\xa1e vedno stoje\xc4\x8de cerkve so bile zgrajene v romanskem slogu. V 13. stoletju so jih zamenjale v gotskem slogu. V 14. stoletju je cesar Karel IV. povabil na  svoj dvor v Prago nadarjena arhitekta iz Francije in Nem\xc4\x8dije, Matijo iz Arrasa in Petra Parlerja. V srednjem veku je bilo veliko gradov utrjenih, zgradila sta jih kralj in aristokracija, pa tudi mnogo samostanov. Med husitskimi vojnami so bili mnogi po\xc5\xa1kodovani ali uni\xc4\x8deni._NEWLINE__NEWLINE_ _NEWLINE_Renesan\xc4\x8dni slog je prodrl v \xc4\x8ce\xc5\xa1ko krono v poznem 15. stoletju, ko se je starej\xc5\xa1i gotski slog za\xc4\x8del po\xc4\x8dasi me\xc5\xa1ati z renesan\xc4\x8dnimi prvinami (arhitekta Matej Rejsek, Benedikt Rejt). Izjemen primer \xc4\x8diste renesan\xc4\x8dne arhitekture na \xc4\x8ce\xc5\xa1kem je Kraljeva poletna pala\xc4\x8da, ki je bila v novoustanovljenem vrtu pra\xc5\xa1kega gradu. Dokaze o splo\xc5\xa1nem sprejemu renesanse na \xc4\x8ce\xc5\xa1kem, ki vklju\xc4\x8duje mno\xc5\xbei\xc4\x8den prihod italijanskih arhitektov, je mogo\xc4\x8de najti v prostornih gradovih z elegantnimi arkadnimi dvori\xc5\xa1\xc4\x8di in geometrijsko urejenimi vrtovi.  Poudarek je bil na udobju, prav tako so se pojavile zgradbe, namenjene zabavi._NEWLINE_V 17. stoletju se je po \xc4\x8ce\xc5\xa1ki kroni raz\xc5\xa1iril baro\xc4\x8dni slog. Izjemni so arhitekturni projekti \xc4\x8de\xc5\xa1kega plemi\xc4\x8da in cesarskega vrhovnega poveljnika Albrechta von Wallensteina iz 1620-ih. Njegova arhitekta Andrea Spezza in Giovanni Pieroni sta ustvarjala po najnovej\xc5\xa1i italijanski modi in bila hkrati zelo inovativna. \xc4\x8ce\xc5\xa1ka baro\xc4\x8dna arhitektura je enkraten del evropske, zahvaljujo\xc4\x8d obse\xc5\xbeni kulturni dedi\xc5\xa1\xc4\x8dini. V prvi tretjini 18. stoletja so bile \xc4\x8de\xc5\xa1ke de\xc5\xbeele vodilna umetnostna sredi\xc5\xa1\xc4\x8da baro\xc4\x8dnega sloga. Na \xc4\x8ce\xc5\xa1kem je bil kon\xc4\x8dan razvoj radikalnega baro\xc4\x8dnega sloga, ki sta ga v Italiji ustvarila Francesco Borromini in Guarino Guarini na zelo izviren na\xc4\x8din. Glavni arhitekti \xc4\x8de\xc5\xa1kega baroka so Jean-Baptiste Mathey, Franti\xc5\xa1ek Maxmili\xc3\xa1n Ka\xc5\x88ka, Kri\xc5\xa1tof Dientzenhofer in njegov sin Kilian Ignac Dientzenhofer._NEWLINE_V 18. stoletju je \xc4\x8ce\xc5\xa1ka izoblikovala arhitekturno posebnost \xe2\x80\x93 baro\xc4\x8dno-gotski slog, sintezo gotskih in baro\xc4\x8dnih elementov. To ni bila preprosta vrnitev h gotiki, temve\xc4\x8d izvirna baro\xc4\x8dna preobrazba. Glavni predstavnik in inovator tega sloga je bil Jan Bla\xc5\xbeej Santini-Aichel, ki je uporabljal ta slog pri obnovi srednjeve\xc5\xa1kih samostanskih stavb._NEWLINE_V 19. stoletju so bili pri \xc4\x8de\xc5\xa1ki monarhiji v arhitekturi zelo priljubljeni neoromanski, neogotski in neorenesan\xc4\x8dni slog. Mnoge cerkve so bile obnovljene po domnevno srednjeve\xc5\xa1ki podobi in pa tudi \xc5\xa1tevilne nove stavbe so bile zgrajene v neoromanskem, neogotskem in neorenesan\xc4\x8dnem slogu. Na prelomu 19. in 20. stoletja se je pojavil na \xc4\x8ce\xc5\xa1kem nov umetni\xc5\xa1ki slog \xe2\x80\x93 art nouveau. Najbolj znani predstavniki \xc4\x8ce\xc5\xa1ke secesijske arhitekture so Osvald Polivka, ki je oblikoval mestno hi\xc5\xa1o v Pragi, Josef Fanta, arhitekt glavne \xc5\xbeelezni\xc5\xa1ke postaje v Pragi, in Jan Kot\xc4\x9bra._NEWLINE_\xc4\x8ce\xc5\xa1ka je k svetovni arhitekturni dedi\xc5\xa1\xc4\x8dini prispevala nenavaden slog. \xc4\x8ce\xc5\xa1ki arhitekti so posku\xc5\xa1ali prenesti kubizem iz slikarstva in kiparstva v arhitekturo. V prvih letih neodvisne \xc4\x8ce\xc5\xa1koslova\xc5\xa1ke (po letu 1918) se je za\xc4\x8del poseben \xc4\x8de\xc5\xa1ki arhitekturni slog, ki se imenuje "rondokubizem". Skupaj s predvojno \xc4\x8de\xc5\xa1ko kubisti\xc4\x8dno arhitekturo je neprimerljiv v svetu. Prvi \xc4\x8de\xc5\xa1koslova\xc5\xa1ki predsednik T. G. Masaryk je povabil vidnega slovenskega arhitekta Jo\xc5\xbeeta Ple\xc4\x8dnika v Prago. Posodobil je grad in zgradil nekaj drugih stavb. Med svetovnima vojnama je bil funkcionalizem s svojimi treznimi, naprednimi oblikami glavni arhitekturni slog v novoustanovljeni \xc4\x8ce\xc5\xa1koslova\xc5\xa1ki republiki. V mestu Brno je ohranjeno eno najveli\xc4\x8dastnej\xc5\xa1ih funkcionalisti\xc4\x8dnih del, to je vila Tugendhat, ki jo je zasnoval arhitekt Ludwig Mies van der Rohe. Najpomembnej\xc5\xa1i \xc4\x8de\xc5\xa1ki arhitekti iz tega obdobja so Adolf Loos, Pavel Jan\xc3\xa1k in Josef Go\xc4\x8d\xc3\xa1r._NEWLINE__NEWLINE_ _NEWLINE_Po drugi svetovni vojni in komunisti\xc4\x8dnem dr\xc5\xbeavnem udaru leta 1948 je bila umetnost na \xc4\x8ce\xc5\xa1koslova\xc5\xa1kem pod mo\xc4\x8dnim sovjetskim vplivom. Hotel International v Pragi je briljanten primer tako imenovanega socialisti\xc4\x8dnega realizma, stalinisti\xc4\x8dnega umetni\xc5\xa1kega sloga 1950. \xc4\x8ce\xc5\xa1koslova\xc5\xa1ka avantgardna umetni\xc5\xa1ka gibanja, znana kot bruseljski slog (imenovan po bruseljski svetovni razstavi Expo 58), so postala priljubljena v obdobju politi\xc4\x8dne liberalizacije na \xc4\x8ce\xc5\xa1koslova\xc5\xa1kem v 1960-tih._NEWLINE_Tudi danes \xc4\x8ce\xc5\xa1ka spremlja ve\xc4\x8dino sodobnih smeri mednarodne arhitekture. To potrjujejo \xc5\xa1tevilni projekti svetovno priznanih arhitektov (Frank Gehry, Jean Nouvel, Ricardo Bofill in John Pawson). Dela nekaterih sodobnih \xc4\x8de\xc5\xa1kih arhitektov je mogo\xc4\x8de najti po vsem svetu (Eva Ji\xc5\x99i\xc4\x8dn\xc3\xa1, Jan Kaplick\xc3\xbd).\n_START_SECTION_\nGlasba\n_START_PARAGRAPH_\n\xc4\x8ce\xc5\xa1ka glasbena tradicija je nastala iz prvih cerkvenih hvalnic, katerih prvi dokazi so iz preloma 10. in 11. stoletja. Prvi veliki deli \xc4\x8de\xc5\xa1ke glasbe sta dva korala, ki sta imela vlogo himne Hospodine pomiluj ny (Gospod, usmili se nas) iz okoli leta 1050, nedvomno najstarej\xc5\xa1a in najbolj zvesto ohranjena priljubljena duhovna pesem, ki je pre\xc5\xbeivela do danes, in himna Svat\xc3\xbd V\xc3\xa1clave (sveti Vaclav) ali koral Sveti Vaclav iz okoli 1250.  Njune korenine je mogo\xc4\x8de najti \xc5\xbee v 12. stoletju in \xc5\xa1e danes sta med najbolj priljubljenimi verskimi pesmimi. Leta 1918, na za\xc4\x8detku \xc4\x8de\xc5\xa1koslova\xc5\xa1ke dr\xc5\xbeave, je bila pesem obravnavana kot ena od izbir za dr\xc5\xbeavno himno. Avtorstvo himne Gospod, usmili se nas je pripisano nekemu zgodovinarju svetemu Adalbertu iz Prage (sveti Vojteh), \xc5\xa1kof v Pragi, ki je \xc5\xbeivel med 956 in 997. _NEWLINE_Bogastvo glasbene kulture na \xc4\x8ce\xc5\xa1kem je v dolgem obdobju visoke kulture klasi\xc4\x8dne glasbene tradicije v vseh zgodovinskih obdobjih, zlasti v baroku, klasicizmu, romantiki, sodobni klasi\xc4\x8dni glasbi in tradicionalni ljudski glasbi \xc4\x8ce\xc5\xa1ke, Moravske in \xc5\xa0lezije. Od zgodnjih obdobij so bili \xc4\x8de\xc5\xa1ki glasbeniki in skladatelji pogosto pod vplivom pristne ljudske glasbe (npr. polka, ki je nastala na \xc4\x8ce\xc5\xa1kem). Med najopaznej\xc5\xa1imi so Adam Michna, Jan Dismas Zelenka, Jan V\xc3\xa1clav Anton\xc3\xadn Stamic, Ji\xc5\x99\xc3\xad Anton\xc3\xadn Benda, Jan K\xc5\x99titel Va\xc5\x88hal, Josef Myslive\xc4\x8dek, Anton Reicha, Bed\xc5\x99ich Smetana, Anton\xc3\xadn Dvo\xc5\x99\xc3\xa1k, Gustav Mahler, Josef Suk, Leo\xc5\xa1 Jan\xc3\xa1\xc4\x8dek, Bohuslav Martin\xc5\xaf, Alois Haba, Miloslav Kabel\xc3\xa1\xc4\x8d ali Petr Eben, znani so tudi glasbeniki in izvajalci Franti\xc5\xa1ek Benda]], Jan Kubel\xc3\xadk, Emma Destinnov\xc3\xa1, Rudolf Firku\xc5\xa1n\xc3\xbd, \xc4\x8ce\xc5\xa1ka filharmonija, Panocha Quartet in mnogi drugi._NEWLINE_\xc4\x8ce\xc5\xa1ka glasba je bila koristna z evropskega in svetovnega vidika, ve\xc4\x8dkrat je so\xc4\x8dasno dolo\xc4\x8dala ali celo dolo\xc4\x8dila novo prihajajo\xc4\x8de obdobje v glasbeni umetnosti , predvsem v klasi\xc4\x8dni dobi, pa tudi z izvirnim odnosom v baroku, romantiki in sodobni klasi\xc4\x8dni glasbi._NEWLINE_Najbolj znan glasbeni festival v dr\xc5\xbeavi je Mednarodni glasbeni festival klasi\xc4\x8dne glasbe Pra\xc5\xa1ka pomlad, stalna predstava izjemnih svetovnih umetnikov, simfoni\xc4\x8dnih orkestrov in komornih ansamblov.'